Kas need ajusisesed elektroodid on siis aktiivsuse asukoha suhtes täpsemad? Ja, kindlasti on. Elektroodid on üksteisest nii umbes sentimeetrise vahega ja  mõõdavad vahetevahel täiesti sõltumatut aktiivsust (näiteks siis, kui nende vahel on aju vagu). Seega, kui näidata patsiendile pilti inimnäost, siis üks elektrood annab tohutu vastuse, kuid tema naaberelektroodid võivad olla küllaltki vaiki. Midagi taolist ei juhtu koljule paigaldatavas EEGs kunagi - ühte ja sama aktiivsust on võimalik suuremal või vähemal määral mõõta mitte ainult elektroodi naaberelektroodidelt, vaid pea kõigilt elektroodidelt. Niisiis on ajusisesed elektroodid tõepoolest ruumiliselt palju tundlikumad.